**Porsanger kulturskole Fagplan for piano**

Innledning

1. Innhold til undervisning

1.1. Arbeidsmåter

1.2. Notelære

1.3. Nybegynnere (fra ca 8 år)

1.4. Viderekommet nivå

1.5. Generelle mål ved pianoundervisningen

1.6. Repertoar

2. Organisering

3. Vurdering og tilbakemelding

**Innledning**

Porsanger kulturskole har som mål å gi alle barn og unge som ønsker det et profesjonelt, kunstfaglig undervisningstilbud. Skolen tilbyr fagene musikk, dans og visuell kunst. Deltagelse i kulturskolen kan gi (om ønskelig) kompetanse til videreutdanning innfor ulike kunstfag, men ikke minst er vi et sted og et miljø for personlig vekst, identitet og glede.

Vårt fokus i møte med eleven er: ***Glede, kreativitet og mestring.***

For mer informasjon, se vår overordnet **lokal læreplan**.

1. **Innhold til undervisning.**

**1.1 Arbeidsmåter**

Undervisningen foregår hver uke. I tillegg kan aktiv lytting, noteskriving og andre relevante skriveoppgaver være aktuelt. Det forventes at foresatte kjøper notehefter og skrivebøker som er relevante for undervisningen oppstart av skoleåret. Elevene får lekser som skal forberedes til hver spilletime. Betydningen av å øve hjemme daglig står helt sentralt i undervisningen, og er avgjørende for elevens utvikling og tekniske ferdigheter. Å lære å øve, samt teknikker i hvordan man lærer utenat vektlegges dermed i undervisningen. Vi ønsker at eleven deltar på minst en konsert i året, alene eller i samspill med andre. Konserter er en del av undervisningen.

**1.2. Notelære**

Notelære er en forutsetning for pianoundervisningen. Noter er det viktigste teoretiske verktøyet og det mest sentrale skriftspråket for musikk. Notekunnskap er viktig for den musikalske kommunikasjonen i en elevgruppe eller mellom lærer og elev. Elevens kjennskap til og fortrolighet med noter utvikles parallelt med spillingen.   
Innslag i undervisningen kan være å tegne noter. Noteverdiene, notelinjene, de enkleste dur- og moll-skalaene, fortegn, grunnakkorder, foredragstegn, taktarter og klapping av rytmer for gjenkjennelse av rytmemønstre - er alle grunnleggende emner og læringsaktiviteter innen notelære.

**1.3. Nybegynnere**

I den første tiden blir eleven gjort kjent med hvordan kroppen kan fungere best mulig i forhold til instrumentet. En veiledning i riktig arm- og sittestilling er et viktig og godt utgangspunkt. Demonstrering av pianoets mekanikk (hammere, strenger osv.) samt bevisstgjøring om hva som er opp og ned på klaviaturet (i henhold til tonehøyde) hører med i denne fasen. De første gangene tar man også utgangspunkt i en melodi som elevene kjenner, eksempelvis en kjent barnesang som læres etter gehør. Gehørspill er en metode som tas i bruk i undervisningen som supplement til notelære. Fingersetning og improvisert femtonespill på hvite og/eller svarte tangenter med hver hånd er ellers et nyttig utgangspunkt. Det legges vekt på en helhetlig begynnerundervisning og variasjon innen repertoar og metode. Undervisningen vil være individuelt tilpasset den enkelte elev så langt dette er mulig.

Læringsmål

Eleven

* imiterer, spiller/synger melodier og rytmemønstre på gehør
* lytter til og vurderer egen musisering
* finner grunnpulsen i musikken
* leser noter ved å synge melodier på notenavn, trinn eller sol-fa og dirigere grunnslagene
* leser noter ved å sammenlikne og finne likheter i notebildet
* spiller enkle melodier prima vista
* komponerer videre på melodier der starten er oppgitt
* komponerer, dirigerer og noterer egne melodier
* improviserer med utgangspunkt i toner, historier, stemninger, stikkord
* henter informasjon fra tittel, komponist, tempo, taktart, toneart, dynamiske tegn og musikkuttrykk i innstuderingsarbeidet
* gjør rede for hva som kjennetegner en god spillestilling og tekniske basisferdigheter
* øver jevnlig og samarbeider med læreren og foreldre/foresatte om gode øvingsrutiner
* spiller/synger musikk i ulike fora

**1.4. Viderekommet nivå**

Her bygger vi videre på elevens grunnleggende ferdigheter. Innholdet i undervisningstimen blir i mest mulig grad en balanse mellom estetikk, teknikk og musikkteori. Eleven skal videreutvikle seg med ulike former for musikens uttrykk/inntrykk, tekniske øvelsesstykker og skalaene/akkordene.

Læringsmål

Eleven

* imiterer musikalsk form og uttrykk
* improviserer med utgangspunkt i ulike skalaer og akkordrekker
* lytter aktivt til eget spill og medelever i samspill
* bruker treklanger, skalaer og intervaller som notelesingsverktøy
* spiller enkle stykker prima vista
* leser, tolker og anvender musikkteori og bakgrunnshistorikk i innstuderingsprosessen
* komponerer egne melodier for instrumentet sitt
* komponerer musikk ved hjelp av enkel musikkteknologi
* øver variert og løsningsorientert med stor utholdenhet
* spiller konserter på ulike publikumsarenaer
* setter sammen konsertprogram i samarbeid med læreren og medelever

**1.5.. Generelle mål ved pianoundervisningen**

Daglig øving er fortsatt viktig på et viderekommet nivå for vedlikehold og videreutvikling av sine ferdigheter. Evnen til selvstendig øving blir her avgjørende og for elever til videreutdanning innen musikkfaget på et høyere nivå. Sentralt blir det viktig å arbeide med presentasjonsteknikk for å oppnå trygghet i konsertsituasjoner. I timen skal utvikles forståelsen av musikalsk form, stilarter og epoker. Ferdigheter innen prima vista-spill, memorering, og kammermusikk vil bidra til å skape trygghet i spillingen.

**1.6. Repertoar**

Eleven skal få kjennskap til flest mulige musikksjangere. Tradisjonell notelære suppleres dermed med akkord- og besifringsspill. Repertoaret består av klassiske stilarter, evergreens/populærmusikk, folkemusikk og viser/sanger til samtidens musikk. Pianoet står i en særstilling for et slikt repertoar, og det finnes en rekke pedagogiske spillebøker på markedet som kombinerer notelære med kjente melodier. Elevens interesser, forutsetninger og utgangspunkt er avgjørende i valg av repertoar, men læreren har overordnet ansvar til å formidle norsk og utenlandsk musikktradisjon.

**2. Organisering**

Alle elever skal ha minimum 25 min undervisning. All undervisning organiseres i en fleksibel timeplan. I enkelte undervisningsuker kan timeplanen bli lagt om, til fordel for spesielle prosjekter. Faglærer har ansvar for sin undervisning og rapporterer til sin overordnede på kulturskolen.

**3. Vurdering og tilbakemelding**

Faglæreren vil gi veiledende informasjon til elever og foresatte om øving, motivasjon og musikkinteresse samt kjøp av instrument, stell og vedlikehold av dette.   
Det tilbys foreldresamtale med læreren og eleven en gang i året. I denne samtalen gis det blant annet informasjon og veiledning i spørsmål om undervisningens innhold, om elevens progresjon og motivasjon, og om videre arbeid. Fagplanen og retningslinjer som vedrører selve undervisningen, er naturlige temaer for foreldresamtalen.